Analistul Radu Magdin, despre rezultatul obținut de Trump în Florida: "Nu avem cu adevărat date clare pe baza cărora să putem juca".
270 – de atâția electori are nevoie un candidat, ca să ocupe Biroul Oval. Biden a luat bastioanele democrate California și New York, dar și Minnesota. Trump a câștigat în Florida, Carolina de Sud, Iowa și Ohio.
Radu Magdin, analist de politică externă: "Nu m-a surprins rezultatul pe care l-a obținut Donald Trump în statul Florida, să nu uităm că Florida a făcut surprize și anterior, mai ales la momentul 2000, G.W.Bush-Gore. Din punctul meu de vedere, politica înseamnă prioritar energia și emoția, iar acestea au fost prezente în tabăra Trump. Este o personalitate politică care antagonizează foarte mult. Cu siguranță are foarte mulți dușmani și un vot negativ puternic Anti-Trump. E o diferență fundamentală de poziționare între Trump și Biden. Foarte mulți dintre cei care votează cu Biden, votează prioritar ca să-l dea jos pe Trump, în timp ce aceia care votează cu Trump, țin foarte mult la Trump, îl iubesc, îl adoră, consideră că e președintele necesar la momente de criză și luptă pentru el. Rezonez cu domnul profesor Chifu în a spune că în momentul de față nu avem cu adevărat date clare pe baza cărora să putem juca. Până și noi analiștii românii, nu putem fi decât experți la distanță, având în vedere situația Covid. Înainte, cu toții mergeam periodic în SUA – acum cu Covid suntem toți parcați acasă. Chiar și așa – analiști parcați acasă -avem o serie de surse. În SUA se vorbește prioritar de Pennsylvania. Eu nu mi-aș pune speranțele doar pe-un singur stat, sau, pe înțelesul tuturor celor care ne privesc, un județ. Deci eu nu m-aș uita doar pe un județ, pentru că, dacă suntem cu adevărat atenți la dezbaterea mai largă, se pune problema de mult mai multe. La un moment dat, s-a pus întrebarea,,Oare nu cumva republicanii pierd Texas-ul?" Și s-a văzut că nu l-au pierdut. Din punctul meu de vedere, în continuare suntem într-o zonă a subestimării, din punct de vedere al sondajelor, a elementelor care pur și simplu nu apar pe radar inițial în sondaje, dar pe fundal de emoții și mobilizare, vin să voteze pentru Trump. Adevărul este că, la nivelul de,,gut feeling" după cum îl numesc americanii, Trump rezonează de multe ori cu aceste mesaje subliminale. El spune "îmi place asta" sau "nu-mi place asta". Poate nu le place cum o spune, dar mulți dintre alegători spun "totuși, omul ăsta are dreptate".